title: KOMMISSIONENS DELEGEREDE DIREKTIV (EU) …/… om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i lodninger, der anvendes i visse forbrændingsmotorer

text:
               BEGRUNDELSE

               1.BAGGRUND FOR DEN DELEGEREDE RETSAKT

               Ved dette delegerede direktiv fra Kommissionen foretages der med henblik på tilpasning til den tekniske udvikling en ændring af bilag III til Europa-Parlamentets og Rådets direktiv 2011/65/EU om begrænsning af anvendelsen af visse farlige stoffer i elektrisk og elektronisk udstyr (omarbejdning)
                  1
                (i det følgende benævnt "RoHS 2-direktivet"), idet der tilføjes en undtagelse for specifikke anvendelser af bly.

               Ved RoHS 2-direktivets artikel 4 begrænses anvendelsen af visse farlige stoffer i elektrisk og elektronisk udstyr. Direktivet trådte i kraft den 21. juli 2011.

               Listen over stoffer, der er underlagt begrænsninger, er opført i bilag II til RoHS 2-direktivet. Begrænsningerne for bly, kviksølv, cadmium, hexavalent chrom, polybromerede biphenyler og polybromerede diphenylethere er gældende på nuværende tidspunkt, mens begrænsningerne for di(2-ethylhexyl)phthalat (DEHP), butylbenzylphthalat (BBP), dibutylphthalat (DBP) og diisobutylphthalat (DIBP) vil gælde fra den 22. juli 2019 eller senere. I bilag III og IV til RoHS 2-direktivet er opført de materialer og komponenter i elektrisk og elektronisk udstyr (EEE) til de bestemte anvendelser, der er undtaget fra begrænsningen i RoHS 2-direktivets artikel 4, stk. 1.

               Artikel 5 indeholder bestemmelser om tilpasningen af bilag III og IV til den videnskabelige og tekniske udvikling (optagelse, fornyelse, ændring og tilbagekaldelse af undtagelser). I henhold til artikel 5, stk. 1, litra a), må undtagelser kun optages i bilag III og IV, hvis den pågældende optagelse af materialer og komponenter ikke svækker den miljø- og sundhedsbeskyttelse, der ydes efter forordning (EF) nr. 1907/2006
                  2
               , og forudsat at en af følgende betingelser er opfyldt: det er ikke videnskabeligt eller teknisk muligt i praksis at eliminere eller substituere dem ved hjælp af ændringer af udformningen eller materialer og komponenter, der ikke kræver anvendelse af materialer eller stoffer på listen i bilag II, alternativernes pålidelighed er ikke sikret, eller den samlede negative miljø-, sundheds- og forbrugerbeskyttelsesmæssige indvirkning som følge af substitutionen vil sandsynligvis være større end de samlede miljø-, sundheds- og forbrugerbeskyttelsesmæssige fordele derved.

               I artikel 5, stk. 1, er det desuden fastsat, at Europa-Kommissionen (Kommissionen) skal optage materialer og komponenter i EEE til specifikke anvendelser på listerne i bilag III og IV ved hjælp af individuelle delegerede retsakter i overensstemmelse med artikel 20. Proceduren for indgivelse af ansøgninger om indrømmelse, fornyelse eller tilbagekaldelse af undtagelser er fastlagt i artikel 5, stk. 3, og i bilag V.

               2.HØRINGER FORUD FOR RETSAKTENS VEDTAGELSE

               Siden offentliggørelsen af RoHS 2-direktivet har Kommissionen modtaget talrige ansøgninger
                  3
                fra økonomiske operatører om såvel indrømmelse af nye som fornyelse af eksisterende undtagelser i henhold til bestemmelserne i artikel 5, stk. 3, og bilag V.

               Den 29. juni 2017 modtog Kommissionen en ansøgning om en ny undtagelse til opførelse i bilag III for anvendelsen af bly i lodninger på sensorer, aktuatorer og motorstyringsenheder (ECU'er), der anvendes til overvågning og kontrol af motorsystemer, herunder turboladere, og kontrol af udstødningsemissioner fra forbrændingsmotorer i udstyr, der ikke udelukkende er beregnet til forbrugeranvendelse (ansøgning nr. 2017-7). Ansøgningen om undtagelse vedrørte kategori 11
                  4
               .

               For at kunne vurdere ansøgningen om undtagelse iværksatte Kommissionen en undersøgelse med henblik på at gennemføre den påkrævede tekniske og videnskabelige vurdering af ansøgningen, herunder en seks uger lang åben onlinehøring
                  5
               . Der blev modtaget et enkelt bidrag under høringen af interessenterne.

               Den endelige rapport med vurderingen af ansøgningen er offentliggjort
                  6
               , og interessenterne er informeret herom.

               Kommissionen hørte efterfølgende ekspertgruppen vedrørende delegerede retsakter under RoHS 2 på et ekspertmøde den 29. oktober 2018. Eksperterne drøftede formuleringen af den foreslåede undtagelse. Den anbefalede formulering blev efterfølgende ændret, idet navnlig udtrykket "lodning" blev tilføjet til teksten. Eksperterne stemte for Kommissionens forslag som ændret, idet langt de fleste medlemmer ikke udtalte sig. I overensstemmelse med retningslinjerne for bedre regulering blev udkastet til det delegerede direktiv offentliggjort på portalen for bedre regulering i en periode på fire uger, hvor offentligheden kunne give sin mening til kende. Der blev ikke modtaget bemærkninger hertil. Alle de krævede skridt med henblik på undtagelser fra begrænsningen af stoffer i henhold til artikel 5, stk. 3-7, er blevet gennemført
                  7
               . Rådet og Europa-Parlamentet har fået meddelelse om alle aktiviteterne.

               I den endelige rapport understregedes særligt følgende tekniske oplysninger og vurdering:

               ·Forholdene i og tæt på en motor og et udstødningsrør, der er omfattet af den ønskede undtagelse, kan være meget krævende med høje temperaturer og vibrationsniveauer, der kan forårsage tidligt svigt i lodninger. Hver motor er konstrueret med specifikke typer sensorer (såvel som aktuatorer og ECU'er), som skal testes grundigt for at sikre, at de er pålidelige, og at motorerne opfylder de emissionsgrænseværdier, der er fastsat i forordning (EU) 2016/1628 om krav vedrørende emissionsgrænser for forurenende luftarter og partikler for og typegodkendelse af forbrændingsmotorer til mobile ikkevejgående maskiner.

               ·For de anvendelser, der er tale om, er der i øjeblikket behov for ekstra tid til at teste pålideligheden af de tilgængelige blyfri alternativer.

               Evalueringsresultaterne for kategori 11 viser, at den specifikke undtagelse ikke vil svække den miljø- og sundhedsbeskyttelse, der ydes efter forordning (EF) nr. 1907/2006 (REACH), og den er derfor i overensstemmelse med artikel 5 i direktiv 2011/65/EU. Desuden opfylder ansøgningen om undtagelse mindst et af de relevante kriterier i artikel 5, stk. 1, litra a): Da der i øjeblikket ikke findes nogen pålidelige alternativer til de pågældende anvendelser, og det heller ikke er sandsynligt, at de vil blive tilgængelige på markedet i nær fremtid, er det berettiget at indrømme undtagelsen med den maksimale gyldighedsperiode på fem år regnet fra den 22. juli 2019
                  8
               . Da der endnu ikke findes nogen pålidelige alternativer, forventes der ingen negative samfundsøkonomiske indvirkninger som følge af substitution i denne periode. Den gyldighedsperiode, der indrømmes, forventes heller ikke at indvirke negativt på innovationen.

               3.JURIDISKE ASPEKTER AF DEN DELEGEREDE RETSAKT

               Ved det delegerede direktiv indrømmes en undtagelse fra begrænsningen i artikel 4, stk. 1, som skal opføres i bilag III i direktiv 2011/65/EU, for brugen af bly i bestemte anvendelser.

               Den foreslåede retsakt er et delegeret direktiv som krævet i direktiv 2011/65/EU, og som navnlig opfylder de relevante krav i samme direktivs artikel 5, stk. 1, litra a).

               Målet med det delegerede direktiv er at bidrage til beskyttelsen af folkesundheden og miljøet og tilpasse bestemmelserne for at sikre det indre markeds funktion inden for elektrisk og elektronisk udstyr ved at tillade brugen af ellers forbudte stoffer i specifikke anvendelser i henhold til bestemmelserne og vilkårene i RoHS 2-direktivet og den deri fastsatte procedure for tilpasning af bilag III og IV til den videnskabelige og tekniske udvikling.

               I overensstemmelse med proportionalitetsprincippet går denne foranstaltning ikke videre, end hvad der er nødvendigt for at opfylde målet.

               Forslaget har ingen virkninger for EU-budgettet.

               KOMMISSIONENS DELEGEREDE DIREKTIV (EU) …/…

               af 8.8.2019

               om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i lodninger, der anvendes i visse forbrændingsmotorer

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr
                  9
               , særlig artikel 5, stk. 1, litra a), og

               ud fra følgende betragtninger:

               (1)Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder de farlige stoffer, der er opført i bilag II til nævnte direktiv. Dette krav gælder ikke for de anvendelser, der er opført i bilag III til direktiv 2011/65/EU.

               (2)De forskellige kategorier af elektrisk og elektronisk udstyr, som direktiv 2011/65/EU finder anvendelse på, er opført i nævnte direktivs bilag I.

               (3)Bly er et stof, der er underlagt begrænsninger, og som er opført i bilag II til direktiv 2011/65/EU. Den 29. juni 2017 modtog Kommissionen en ansøgning indgivet i henhold til artikel 5, stk. 3, i direktiv 2011/65/EU om en undtagelse til opførelse i bilag III til samme direktiv for anvendelsen af bly i lodninger på sensorer, aktuatorer og motorstyringsenheder, der anvendes til overvågning og kontrol af motorsystemer, herunder turboladere, og kontrol af udstødningsemissioner fra forbrændingsmotorer i udstyr, der ikke udelukkende er beregnet til forbrugeranvendelse ("den ønskede undtagelse").

               (4)Vurderingen af den ønskede undtagelse omfattede en høring af interessenterne som krævet i henhold til artikel 5, stk. 7, i direktiv 2011/65/EU.

               (5)Hver motor, der er omfattet af den ønskede undtagelse, er udstyret med specifikke typer sensorer, aktuatorer og motorstyringsenheder, der overvåger og kontrollerer motorens emissioner med henblik på at sikre overholdelse af Europa-Parlamentets og Rådets forordning (EU) 2016/1628
                  10
               . Forholdene i og tæt på sådanne motorer og udstødningssystemer kan være så krævende i form af høje temperaturer og vibrationsniveauer, at det kan forårsage tidligt svigt i lodninger.

               (6)For de anvendelser af bly, der er omfattet af den ønskede undtagelse, er der i øjeblikket behov for ekstra testtid for at sikre pålideligheden af de blyfri alternativer, der er til tilgængelige.

               (7)Eftersom der ikke findes pålidelige alternativer, er det ikke videnskabeligt eller teknisk muligt i praksis at substituere eller eliminere bly i visse forbrændingsmotorer. Den ønskede undtagelse er i overensstemmelse med Europa-Parlamentets og Rådets forordning (EF) nr. 1907/2006
                  11
                og svækker således ikke den miljø- og sundhedsbeskyttelse, der ydes ved nævnte forordning.

               (8)Den ønskede undtagelse bør derfor indrømmes, ved at de anvendelser, der er omfattet heraf, medtages i bilag III til direktiv 2011/65/EU for så vidt angår det elektriske og elektroniske udstyr, der hører under kategori 11 i bilag I til direktiv 2011/65/EU.

               (9)Undtagelsen bør indrømmes for den maksimale gyldighedsperiode på 5 år med virkning fra den 22. juli 2019, jf. artikel 4, stk. 3, og artikel 5, stk. 2, første afsnit, i direktiv 2011/65/EU. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

               (10)Direktiv 2011/65/EU bør derfor ændres —

               VEDTAGET DETTE DIREKTIV:

               Artikel 1

               Bilag III til direktiv 2011/65/EU ændres som anført i bilaget til nærværende direktiv.

               Artikel 2

               1.Medlemsstaterne vedtager og offentliggør senest [den sidste dag i den femte måned efter dette direktivs ikrafttrædelsesdato] de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser.

               De anvender disse bestemmelser fra [den sidste dag i den femte måned efter dette direktivs ikrafttrædelsesdato + 1 dag].

               Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.Medlemsstaterne meddeler Kommissionen teksten til de vigtigste nationale bestemmelser, som de udsteder på det område, der er omfattet af dette direktiv.

               Artikel 3

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 4

               Dette direktiv er rettet til medlemsstaterne.

               Udfærdiget i Bruxelles, den 8.8.2019[…].

                     På Kommissionens vegne

                     Formand
                     Jean-Claude JUNCKER

                     (1)

                        EUT L 174 af 1.7.2011, s. 88.

                     (2)

                        EUT L 396 af 30.12.2006, s. 1.

                     (3)

                        Listen findes på:
                  http://ec.europa.eu/environment/waste/rohs_eee/adaptation_da.htm

                     (4)

                        Der er opført følgende kategorier i bilag I til direktiv 2011/65/EU: 1. Store husholdningsapparater 2. Små husholdningsapparater 3. IT- og teleudstyr 4. Forbrugerudstyr 5. Belysningsudstyr 6. Elektrisk og elektronisk værktøj 7. Legetøj og fritids- og sportsudstyr 8. Medicinsk udstyr 9. Overvågnings- og reguleringsinstrumenter, herunder industrielle overvågnings- og reguleringsinstrumenter 10. Salgsautomater 11. Andet EEE, der ikke er dækket af ovenstående kategorier.

                     (5)

                  Høringsperiode
                  : fra den 20. oktober 2017 til den 1. december 2017.

                     (6)

                        https://publications.europa.eu/en/publication-detail/-/publication/0814e920-4c55-11e9-a8ed-01aa75ed71a1/language-en.

                     (7)

                        En liste over de krævede administrative skridt kan findes på
                  Kommissionens websted
                  . Det fremgår af det interinstitutionelle register over delegerede retsakter på
                  https://webgate.ec.europa.eu/regdel/#/home
                  , hvor langt man er nået i proceduren med hvert udkast til delegeret retsakt.

                     (8)

                        Restriktionerne i direktiv 2011/65/EU bliver gældende for kategori 11 den 22. juli 2019. Gyldighedsperioden for undtagelser vedrørende kategori 11 er fastsat i direktivets artikel 5, stk. 2.

                     (9)

                        EUT L 174 af 1.7.2011, s. 88.

                     (10)

                        Europa-Parlamentets og Rådets forordning (EU) 2016/1628 af 14. september 2016 om krav vedrørende emissionsgrænser for forurenende luftarter og partikler for og typegodkendelse af forbrændingsmotorer til mobile ikkevejgående maskiner, om ændring af forordning (EU) nr. 1024/2012 og (EU) nr. 167/2013 og om ændring og ophævelse af direktiv 97/68/EF (EUT L 252 af 16.9.2016, s. 53).

                     (11)

                        Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH) og om oprettelse af et europæisk kemikalieagentur (EUT L 396 af 30.12.2006, s. 1).

    ---documentbreak---

               BILAG

               I bilag III til direktiv 2011/65/EU tilføjes følgende som punkt 44:

                        "44

                        Bly i lodninger på sensorer, aktuatorer og motorstyringsenheder i forbrændingsmotorer henhørende under anvendelsesområdet for Europa-Parlamentets og Rådets forordning (EU) 2016/1628*, der er monteret i udstyr, der anvendes i stationære stillinger, mens det er i brug, og som er konstrueret til professionelle brugere, men også bruges af ikkeprofessionelle brugere

                        Gælder for kategori 11 og udløber den 21. juli 2024.

               *
                     Europa-Parlamentets og Rådets forordning (EU) 2016/1628 af 14. september 2016 om krav vedrørende emissionsgrænser for forurenende luftarter og partikler for og typegodkendelse af forbrændingsmotorer til mobile ikkevejgående maskiner, om ændring af forordning (EU) nr. 1024/2012 og (EU) nr. 167/2013 og om ændring og ophævelse af direktiv 97/68/EF (EUT L 252 af 16.9.2016, s. 53).


title: KOMMISSIONENS GENNEMFØRELSESDIREKTIV (EU) …/… om ændring af gennemførelsesdirektiv 2014/96/EU om krav vedrørende mærkning, lukning og emballering af frugtplanteformeringsmateriale og frugtplanter bestemt til frugtproduktion, som er omfattet af Rådets direktiv 2008/90/EF, for så vidt angår etikettens farve for de certificerede kategorier af formeringsmateriale og frugtplanter og indholdet af leverandørdokumentet

text:
               KOMMISSIONENS GENNEMFØRELSESDIREKTIV (EU) …/…

               af 29.10.2019

               om ændring af gennemførelsesdirektiv 2014/96/EU om krav vedrørende mærkning, lukning og emballering af frugtplanteformeringsmateriale og frugtplanter bestemt til frugtproduktion, som er omfattet af Rådets direktiv 2008/90/EF, for så vidt angår etikettens farve for de certificerede kategorier af formeringsmateriale og frugtplanter og indholdet af leverandørdokumentet

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Rådets direktiv 2008/90/EF af 29. september 2008 om afsætning af frugtplanteformeringsmateriale og frugtplanter bestemt til frugtproduktion
                  1
               , særlig artikel 9, stk. 1, og

               ud fra følgende betragtninger:

               (1)Ved Kommissionens gennemførelsesdirektiv 2014/96/EU
                  2
                fastsættes der krav til mærkning af frugtplanteformeringsmateriale og frugtplanter bestemt til frugtproduktion for at sikre identitet og sporbarhed for det pågældende formeringsmateriale og de pågældende frugtplanter ved afsætning.

               (2)I henhold til nævnte direktiv skulle Kommissionen senest den 1. januar 2019 vurdere anvendelsen af farvede mærker til frugtformeringsmateriale og frugtplanter i certificeringskategorierne kerneplanter, basismateriale og certificeret materiale.

               (3)En undersøgelse foretaget af Kommissionen viste, at et flertal af medlemsstaterne går ind for obligatorisk anvendelse af et farvet mærke for kerneplanter, basismateriale og certificeret materiale af formeringsmateriale og frugtplanter. Undersøgelsen viste også, at flere medlemsstater afsætter CAC-materiale (Conformitas Agraria Communitatis) med et gult leverandørdokument i form af en etiket, der er fastgjort til CAC-materialet.

               (4)For at tage hensyn til den eksisterende praksis i medlemsstaterne og for at sikre en klar sondring mellem leverandørdokumentet for CAC-materiale og de officielle etiketter for kerneplanter, basismateriale og certificeret materiale bør CAC-etikettens farve være gul, når leverandørdokumentet er fastgjort til CAC-materialet. Der bør ikke foreskrives nogen særlig farve for leverandørdokumentet, når det ikke er fastgjort til CAC-materialet, da der i så fald ikke er nogen risiko for forveksling med nogen anden etiket eller et andet dokument.

               (5)I gennemførelsesdirektiv 2014/96/EU er der ikke fastsat en bestemt farve for leverandørdokumentet, når det er fastgjort til CAC-materialet i form af en etiket. Visse medlemsstater anvender i øjeblikket en anden farve end gul for disse etiketter. For at undgå handelsforstyrrelser bør medlemsstaterne have mulighed for i en overgangsperiode at tillade CAC-materiale, hvortil der er fastgjort etiketter med en anden farve end gul, som skal afsættes på deres eget område, såfremt disse farvede etiketter allerede var i brug inden den 1. april 2020.

               (6)Erfaringen har desuden vist, at indholdet af leverandørdokumentet kan forenkles for at sikre større fleksibilitet i afsætningen af CAC-materiale i hver medlemsstat. Når leverandørdokumentet indeholder færre oplysninger, er det lettere for leverandøren at reducere dokumentets størrelse, således at det kan fastgøres til det CAC-materiale, der skal afsættes. Af denne grund bør det være frivilligt at give oplysninger om mængden af det CAC-materiale, der afsættes, og den medlemsstat, hvor CAC-materialet er fremstillet, hvis den er forskellig fra den medlemsstat, hvor leverandørdokumentet er udarbejdet.

               (7)Under hensyntagen til de ændringer, der skal foretages af mærkningskravene for frugtplanteformeringsmateriale og frugtplanter af alle afsætningskategorier, samt kravene til leverandørdokumentet bør gennemførelsesdirektiv 2014/96/EU ændres.

               (8)For at give de kompetente myndigheder og leverandørerne tilstrækkelig tid til at tilpasse sig de nye krav bør dette direktiv finde anvendelse fra den 1. april 2020.

               (9)Foranstaltningerne i dette direktiv er i overensstemmelse med udtalelse fra Den Stående Komité for Planter, Dyr, Fødevarer og Foder, afdelingen for Formeringsmateriale og Planter af Frugtslægter og -arter —

               VEDTAGET DETTE DIREKTIV:

               Artikel 1
               Ændringer af Kommissionens gennemførelsesdirektiv 2014/96/EU

               I gennemførelsesdirektiv 2014/96/EU foretages følgende ændringer:

               1)Artikel 2, stk. 4, affattes således:

               "4.Etikettens farve skal være:

               a)hvid med en diagonal violet tværstribe for kerneplanter

               b)hvid for basismateriale

               c)blå for certificeret materiale."

               2)Artikel 5 affattes således:

               "Artikel 5
               Leverandørdokument til CAC-materiale

               1.Medlemsstaterne sikrer, at CAC-materiale afsættes med et dokument udfærdiget af leverandøren og i overensstemmelse med stk. 2, 3 og 4 (i det følgende benævnt "leverandørdokumentet").

               Medlemsstaterne sikrer, at leverandørdokumentet ikke ligner ledsagedokumentet som omhandlet i artikel 3, med det formål at undgå enhver risiko for forveksling af disse to dokumenter.

               2.Leverandørdokumentet skal som minimum indeholde følgende oplysninger:

               a)angivelsen "EU's regler og standarder"

               b)navnet på den medlemsstat, hvor dokumentet er udarbejdet, eller medlemsstatens kode

               c)det officielle ansvarlige organ eller dettes kode

               d)leverandørens navn eller registreringsnummer/kode som udstedt af det officielle ansvarlige organ

               e)individuelt løbenummer, ugenummer eller batchnummer

               f)botanisk navn

               g)angivelsen "CAC-materiale"

               h)sortens og eventuelt klonens betegnelse. For grundstammer, der ikke tilhører nogen sort, angives navnet på den pågældende art eller interspecifikke hybrid. For podede frugtplanter gives disse oplysninger for grundstammen og podekvisten. For sorter, for hvilke en ansøgning om officiel registrering eller sortsbeskyttelse endnu ikke er færdigbehandlet, skal disse oplysninger omfatte angivelserne: "foreslået betegnelse" og "ansøgning ikke færdigbehandlet"

               i)dato for dokumentets udstedelse.

               3.Hvis leverandørdokumentet er fastgjort til CAC-materialet, skal dokumentets farve være gul.

               4.Angivelserne i leverandørdokumentet skal være trykt med klart synlig og letlæselig skrift, som ikke kan slettes, på et af Unionens officielle sprog."

               Artikel 2
               Gennemførelse

               1.Medlemsstaterne vedtager og offentliggør senest den 31. marts 2020 de love og administrative bestemmelser, der er nødvendige for at efterkomme dette direktiv. De meddeler straks Kommissionen teksten til disse love og bestemmelser.

               De anvender disse love og bestemmelser fra den 1. april 2020.

               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

               Artikel 3
               Overgangsforanstaltninger

               1.Medlemsstaterne har indtil den 30. juni 2021 mulighed for at afsætte CAC-materiale (Conformitas Agraria Communitatis), hvortil der er fastgjort etiketter med en anden farve end gul, på deres eget område, såfremt disse farvede etiketter allerede var i brug inden den 1. april 2020.

               2.Medlemsstaterne sikrer, at planteformeringsmateriale og frugtplanter, der betragtes som CAC-materiale, når de afsættes, identificeres ved en henvisning til denne artikel i leverandørdokumentet, når det anvendes som etiket.

               Artikel 4
               Ikrafttræden

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 5
               Adressater

               Dette direktiv er rettet til medlemsstaterne.

               Udfærdiget i Bruxelles, den 29.10.2019[…].

                     På Kommissionens vegne

                     Formand
                     Jean-Claude JUNCKER

                     (1)

                        EUT L 267 af 8.10.2008, s. 8.

                     (2)

                  Kommissionens gennemførelsesdirektiv 2014/96/EU af 15. oktober 2014 om krav vedrørende mærkning, lukning og emballering af frugtplanteformeringsmateriale og frugtplanter bestemt til frugtproduktion, som er omfattet af Rådets direktiv 2008/90/EF
                   (EUT L 298 af 16.10.2014, s. 12).